Amanzi is doodFoto: Elephants Alive/Facebook Die olifantkalfie wat uit ŉ opgaardam van ŉ kopermyn in Phalaborwa, Limpopo, gered is, is dood. “Dit is met ŉ swaar hart dat ons moet aankondig dat liewe Amanzi vanmiddag dood is. Dit is met groot hartseer dat ons afskeid neem van hierdie pragtige olifantjie. Soos baie van julle weet het hy almal wat van hom en sy storie te hore gekom het, aangeraak en ons bedank almal vir al die ondersteuning en liefde om hierdie kalf te help,” het Elephants Alive op sy Facebook-blad gesê. Maroela Media het vroeër berig dat Amanzi vermoedelik in die opgaardam geval het toe hy saam met sy trop by die dam kom water drink het. Die olifantbulkalfie is deur twee mans uit die dam gehaal en hulle het hom twee keer probeer vrylaat tussen olifanttroppe naby die dam, maar hulle wou hom nie aanvaar nie. Amanzi is na die Hoedspruit-sentrum vir bedreigde spesies geneem waar hy tot en met sy dood versorg is. Amanzi moes elke twee tot drie uur ŉ spesiale melkformule gevoer word om hom te help om te herstel en sy krag weer op te bou. Die Hoedspruit-sentrum vir bedreigde spesies het op sy Facebook-blad gesê Amanzi was net nie sterk genoeg te oorleef nie en dat hy tot so ‘n mate agteruitgegaan het dat sy klein lyfie hom nie meer kon ondersteun nie.